Så er vi nået til coronakrisens idiot-fase. Alt er gjort forkert. Af ministre, myndigheder og andre idioter.

Fem uger inde i coronakrisen besluttede danskerne, at nok var nok. Der døde jo overhovedet ikke mennesker i det antal, som var forventet af myndighederne, ja, nærmest lovet, og når myndighederne ikke holder, hvad de lover, vil danskerne heller ikke. Punktum.

Læs denne om danskernes manglende afstand i Berlingske

Vi er nu nået til coronakrisens idiot-fase. Enhver med øjne i hovedet kan i denne fase se, at landets myndigheder, statsministeren og en del flere er idioter. Der var lovet tusinder af covid-19-døde. Der var blevet skaffet ekstra respiratorer. Der var linet op med skilte og pressemøder. Der var kort sagt stillet drama i udsigt. Og hvad skete der? Ingenting.

Så nu er vi nået til idiot-fasen. I idiot-fasen ser alle klart, hvor forkert og idiotisk coronakrisen er blevet grebet an. Og dyrt. Og diktatorisk.

Hvis manden med leen havde leveret varen, havde den slags overvejelser nok ikke indfundet sig. Men manden med leen leverede ikke varen, så nu er basaren åben. Som en politiker konstaterede i påskens løb, så er danskerne jo begyndt at samles igen, og burde regeringen og myndighederne så ikke overveje, om det er sundhedsmæssigt forsvarligt at genåbne idrætsforeningerne?

Også på Facebook er der godt gang i genåbningen af Danmark. Var det f.eks. noget med en jagttur til Sverige om et par uger, arrangeret af en driftig fynbo, ca. 10 danske jægere søges, afregning i kontanter. Godt nok fraråder såvel den svenske og danske regering alle unødige rejser, men det punkt er passeret, hvor det er dårlig stil at negligere de såkaldte autoriteters henstillinger.

Havde manden med leen så leveret en præstation som i Bergamo, New York eller Stockholm. Ja, Stockholm. Så havde danskerne holdt vejret nu. Som de gjorde i Sverige op til påske, når manden med coronaleen låste sig ind på endnu et plejehjem i Stockholm og begyndte at rydde op. Effektivt. Svenskerne holdt vejret, mens leen susede. Midt i højtiden måtte deres statsminister på knæ og beklage.

Men der skete nærmest ingenting i Danmark, så nu følger danskerne for alvor regeringens og myndighedernes råd om at holde afstand. De holder både afstand til autoriteter og henstillinger. Mens der uden for New York blev gravet massegrave til coronadøde amerikanere, gik snakken i Danmark på, hvor forkert coronakrisen var grebet an. Den uholdbare nedlukning. De uoverskuelige konsekvenser for dansk økonomi. Regeringens diktatoriske linje på Christiansborg. Genåbningen af børnehaver den 15. april. Ikke-genåbningen af frisørsaloner. Manglen på hjælpepakker til kunstnere. Stilstanden.

Ude i landskabet er der i disse dage folk, der triumferer over manglen på døde. De fik ret. Nogen af de triumferende er smykkedesignere. Nogen er noget andet. De havde fra begyndelsen gennemskuet, at den såkaldte coronaepidemi er en slags influenza, bare mere smitsom og mindre dødelig, og der er i-n-g-e-n epidemi. De havde fra begyndelsen råbt »ro på nu«, men de blev overdøvet af – idioter. Og hvem har nu vist sig at have ret? Hva’? Siger de.

Det er her, at regeringen, Sundhedsstyrelsen og Statens Serum Institut objektivt står og mangler et par tusind coronadøde. Det gør de. Autoriterne er sat til vægs af smykkedesignere og andre eksperter i virologi, der har fået seks rigtige i coronalotto. I hvert fald i deres egne øjne. Kuponen bliver stolt vist frem på Facebook. Altså hvis nogen skulle være i tvivl om, hvorvidt det er dem eller statsministeren og myndighederne, der viste sig at være idioter.

Ok. Ikke-idioterne har altså vundet. Til lykke. De fik ret. Ca. fem uger inde i coronakrisen fik de ret i, at coronavirus er en slags influenza, som er blevet kørt op i hysteriske højder. Corona tager liv, ja, men helt overvejende blandt personer i 80’erne, så …

Men som idiot har jeg et enkelt spørgsmål til dem, der altså fik ret, og lad os nu bare genåbne hele Cirkus Dannebrog om en time som en præmie til jer vindere. Spørgsmålet er: Er I stensikre på, at man tænker »det er bare en slags influenza«, hvis man ligger på intensiv med covid-19?

Boris Johnson, den engelske premierminister, prøvede det jo i sidste uge, og som jeg har forstået ham, var det ikke sådan, han tænkte. Han tænkte, at dette kunne han lige så godt være død af. Som 55-årig.

Og så har jeg ikke flere spørgsmål.

Anders Heide Mortensen er kommentator på Finans og kommunikationsrådgiver. Cand.scient.pol. og tidligere pressechef i Erhvervsministeriet og Finansministeriet. Han kan kontaktes på anders@heidekom.dk.